CELEX: 22020A1119(01)
Language: lt
Date: 1601337600000
Title: Vertimas Europos sąjungos Ir jungtinių tautų Pagrindų Susitarimas Dėl tarpusavio paramos teikimo Vykdant savo atitinkamas misijas ir operacijas Veiksmų vietoje

2020 11 19   
               
               
                  LT
               
               
                  Europos Sąjungos oficialusis leidinys
               
               
                  L 389/2
               
            
         VERTIMAS
         Europos sąjungos Ir jungtinių tautų
         PAGRINDŲ SUSITARIMAS
         Dėl tarpusavio paramos teikimo Vykdant savo atitinkamas misijas ir operacijas Veiksmų vietoje
         KADANGI 2007 m. birželio 7 d. pasirašytame Bendrame pareiškime dėl JT ir ES bendradarbiavimo krizių valdymo srityje Jungtinių Tautų generalinis sekretorius ir Europos Sąjungos Tarybai pirmininkaujanti valstybė narė dar kartą patvirtino savo pasiryžimą stiprinti tarpusavio bendradarbiavimą ir koordinavimą krizių valdymo srityje, be kita ko, sukuriant specialius koordinavimo ir bendradarbiavimo mechanizmus, skirtus krizinėms ir pokonfliktinėms situacijoms, kai dalyvauja Jungtinės Tautos ir Europos Sąjunga;
         KADANGI siekdamos stiprinti tokį tarpusavio bendradarbiavimą ir koordinavimą Jungtinės Tautos ir Europos Sąjunga susitarė nustatyti pagrindų susitarimą dėl tarpusavio logistinės, administracinės ir saugumo paramos teikimo vykdant su krizinėmis ir pokonfliktinėmis situacijomis susijusias Jungtinių Tautų taikos operacijas ir politines misijas (toliau – JT misijos) bei Europos Sąjungos bendros saugumo ir gynybos politikos karines ir civilines krizių valdymo operacijas (toliau – ES operacijos) veiksmų vietoje;
         KADANGI su Europos Sąjungos civilinėmis operacijomis susijusios išlaidos padengiamos iš Europos Sąjungos biudžeto ir tas išlaidas įgyvendina Europos Komisija;
         KADANGI pagal Europos Sąjungos sutarties 41 straipsnio 2 dalį išlaidas, kurios atsiranda dėl karinio arba gynybinio pobūdžio ES operacijų, padengia Europos Sąjungos valstybės narės;
         KADANGI pagal 2015 m. kovo 27 d. Europos Sąjungos Tarybos sprendimą (BUSP) 2015/528 ATHENA yra mechanizmas, kuriam patikėtas karinio ar gynybinio pobūdžio ES operacijų bendrųjų ir valstybei tenkančių sąnaudų administravimas;
         KADANGI Jungtinės Tautos ir Europos Sąjunga abi patvirtina turinčios įgaliojimus sudaryti šį pagrindų susitarimą ir prisiimti jame išdėstytus įsipareigojimus;
         ATSIŽVELGDAMOS Į TAI, KAS IŠDĖSTYTA PIRMIAU, Jungtinės Tautos ir Europos Sąjunga (toliau atskirai – Šalis, o kartu – Šalys) susitaria:
         
            1 straipsnis
            Tikslas ir taikymo sritis
            
               1.1   Šiame susitarime (toliau – Susitarimas) nustatomi tarpusavio logistinės, administracinės ir saugumo paramos teikimo vykdant su krizinėmis ir pokonfliktinėmis situacijomis susijusias JT misijas ir ES operacijas veiksmų vietoje pagrindai.
            
            
               1.2   Šis Susitarimas netaikomas:
               
                           i)
                        
                        
                           logistinei ar kitai paramai, kurią JT misijoms ar ES operacijoms dvišaliu pagrindu teikia jų atitinkamos valstybės narės;
                        
                     
                           ii)
                        
                        
                           JT misijų ir ES operacijų bendradarbiavimo ar pagalbos susitarimams, kurie neapima logistinės, administracinės ir saugumo paramos teikimo, arba
                        
                     
                           iii)
                        
                        
                           JT misijų ir ES operacijų bendradarbiavimo arba pagalbos susitarimams, sudarytiems iki šio Susitarimo dienos.
                        
                     
         
         
            2 straipsnis
            Bendrieji principai
            
               2.1   Šalių kompetentingos institucijos gali sudaryti susitarimus dėl tarpusavio logistinės, administracinės ir saugumo paramos (toliau – Parama) teikimo vykdant su krizinėmis ir pokonfliktinėmis situacijomis susijusias JT misijas ir ES operacijas veiksmų vietoje.
            
            
               2.2   Parama teikiama atsižvelgiant į atitinkamus JT misijų ir ES operacijų pajėgumus ir dislokavimo zonas bei nedarant poveikio jų gebėjimui vykdyti atitinkamus savo įgaliojimus.
            
            
               2.3   Parama teikiama atsižvelgiant į atitinkamus Šalių reglamentus, taisykles, nusistovėjusias praktiką ir procedūras (toliau – Reglamentai ir taisyklės).
            
         
         
            3 straipsnis
            Techninio įgyvendinimo susitarimai
            
               3.1   Dėl Paramos teikimui taikytinų išsamių sąlygų ir finansinių susitarimų susitariama kiekvienu konkrečiu atveju ir jie išdėstomi pagal šio Susitarimo 2 straipsnį sudarytuose konkrečių misijų techninio įgyvendinimo susitarimuose (toliau – Techninio įgyvendinimo susitarimai). Kai taikytina, Europos Sąjunga, be to, užtikrina, kad Techninio įgyvendinimo susitarimai būtų sudaromi ATHENA vardu veikiančių kompetentingų institucijų.
            
            
               3.2   Nė viena Šalis: i) nėra įpareigota teikti Paramos kitai Šaliai, išskyrus atvejus, kai tai aiškiai nustatyta Techninio įgyvendinimo susitarime, arba ii) nėra atsakinga prieš kitą Šalį dėl to, kad visiškai ar iš dalies negali teikti tokios Paramos.
            
            
               3.3   Šio Susitarimo ir bet kurio Techninio įgyvendinimo susitarimo nuostatų kolizijos atveju, vadovaujamasi šio Susitarimo nuostatomis.
            
         
         
            4 straipsnis
            Planavimas ir koordinavimas
            
               4.1   Kiekviena Šalis paskiria pareigūną (toliau atitinkamai – JT koordinatorius ir ES koordinatorius), kuris koordinuoja Paramos teikimą pagal šį Susitarimą.
            
            
               4.2   Nebent Šalys susitartų kitaip, JT koordinatorius ir ES koordinatorius yra kontaktiniai asmenys visais klausimais, kylančiais šio Susitarimo atžvilgiu.
            
            
               4.3   JT koordinatorius ir ES koordinatorius reguliariai konsultuojasi siekdami peržiūrėti ir koordinuoti visos aktualios informacijos, kurios gali prireikti JT misijos ir ES operacijos Paramos poreikių planavimo, nustatymo, jų prioritetų išdėstymo ir koordinavimo tikslais, teikimą laiku kitai Šaliai.
            
         
         
            5 straipsnis
            Paramos kategorijos
            
               5.1   Pagal šį Susitarimą sudaryti Techninio įgyvendinimo susitarimai gali apimti šias Paramos kategorijas:
               
                           i)
                        
                        
                           logistinių prekių, reikmenų tiekimą ar logistinių paslaugų teikimą;
                        
                     
                           ii)
                        
                        
                           įrangos perdavimą (pardavimą);
                        
                     
                           iii)
                        
                        
                           infrastruktūros statybą, atnaujinimą ir (arba) perdavimą;
                        
                     
                           iv)
                        
                        
                           saugumo ar apsaugos paslaugų teikimą personalui ir (arba) turtui ir (arba)
                        
                     
                           v)
                        
                        
                           keitimąsi įslaptinta informacija.
                        
                     
            
               5.2   Pirmiau išdėstytos Paramos kategorijos pateikiamos tik kaip pavyzdžiai ir negali būti suprantamos kaip sudarančios baigtinį sąrašą arba kaip įsipareigojimas tokią Paramą teikti.
            
         
         
            6 straipsnis
            Paramos teikimas
            
               6.1   Logistinių prekių, reikmenų tiekimas ar logistinių paslaugų teikimas pagal Techninio įgyvendinimo susitarimą gali apimti šio Susitarimo 1 priede nurodytas logistinių prekių, reikmenų ir paslaugų kategorijas, tačiau neturėtų jomis apsiriboti.
               
                           i)
                        
                        
                           Nebent taikytiname Techninio įgyvendinimo susitarime raštu būtų susitarta kitaip, JT misijos ar ES operacijos viena kitai tiekiamos logistinės prekės, logistiniai reikmenys ar teikiamos logistinės paslaugos turi būti tokios kokybės ir klasės, kuri būtų lygiavertė paties Paramos teikėjo personalo naudojamų prekių, reikmenų ar paslaugų kokybei ir klasei;
                        
                     
                           ii)
                        
                        
                           Logistinių prekių, reikmenų tiekimo ar logistinių paslaugų teikimo tikslais JT misija ir ES operacija gali remtis Paramos teikėjo arba jo vardu sudarytomis sutartimis ar susitarimais; Šalys užtikrina, kad visos Paramos teikėjo arba jo vardu perkamos paslaugos, įranga, prekės būtų perkamos laikantis Paramos teikėjo Reglamentų ir taisyklių.
                        
                     
            
               6.2   Įrangos perdavimas pagal Techninio įgyvendinimo susitarimą gali apimti šio Susitarimo 2 priede nurodytas įrangos kategorijas, tačiau neturėtų jomis apsiriboti.
               
                           i)
                        
                        
                           Jeigu Techninio įgyvendinimo susitarime numatytas įrangos perdavimas (pardavimas), JT misija ir ES operacija, visais atvejais veikdamos pagal savo atitinkamus Reglamentus ir taisykles, gali perduoti, parduoti arba perleisti kitai Šaliai įrangą toliau išdėstytomis sąlygomis:
                           
                                       a)
                                    
                                    
                                       Paramos teikėjas patikina ir garantuoja, kad jis yra vienintelis įrangos savininkas, kad įranga yra visiškai apmokėta ir kad jai netaikomos jokios trečiųjų asmenų teisės, įkeitimas ar suvaržymai;
                                    
                                 
                                       b)
                                    
                                    
                                       Paramos gavėjas patvirtina, kad įranga parduodama „tokia, kokia yra“ bei „ten, kur yra“ ir kad Paramos teikėjas nesuteikia jokių garantijų ar patikinimų, aiškių ar numanomų, dėl įrangos būklės ar jos tinkamumo ir parengties naudoti bet kuria numatyta paskirtimi bei kad Paramos teikėjas neatsako už jokias pretenzijas, reikalavimus, nuostolius ar atsakomybę, kylančius iš įrangos naudojimo ar eksploatavimo arba susijusius su tokiu naudojimu ar eksploatavimu, po to, kai ji buvo perduota Paramos gavėjui;
                                    
                                 
                                       c)
                                    
                                    
                                       nebent taikytinuose Techninio įgyvendinimo susitarimuose būtų aiškiai susitarta kitaip, nuosavybės teisė į įrangą pereina: 1) kai visa pirkimo kaina yra įskaityta į Paramos teikėjo nurodytą banko sąskaitą; ir 2) Paramos gavėjas pasirašo priėmimo-perdavimo aktą, kuriuo patvirtinamas įrangos fizinis perdavimas ir gavimas;
                                    
                                 
                                       d)
                                    
                                    
                                       prieš pat nuosavybės teisės perėjimą Paramos teikėjas ir Paramos gavėjas kartu parengia įrangos aprašą ir ją patikrina;
                                    
                                 
                                       e)
                                    
                                    
                                       iškart po nuosavybės teisės perėjimo Paramos gavėjas prisiima visą atsakomybę už įrangą, be kita ko, už įrangos praradimą, sugadinimą ar sunaikinimą (be kita ko, už įrangos draudimą) ir
                                    
                                 
                                       f)
                                    
                                    
                                       Paramos teikėjas Paramos gavėjui perduoda visas galiojančias įrangos garantijas.
                                    
                                 
                     
                           ii)
                        
                        
                           Įrangos perdavimą reglamentuojančios papildomos nuostatos ir sąlygos išdėstomos taikytiname Techninio įgyvendinimo susitarime.
                        
                     
            
               6.3   Dėl konkrečių infrastruktūros statybos, atnaujinimo ir (arba) perdavimo nuostatų ir sąlygų susitariama, kai taikytina, kiekvienu konkrečiu atveju ir jos išdėstomos Techninio įgyvendinimo susitarime. Infrastruktūros statybos, atnaujinimo ir (arba) perdavimo tikslais Šalių kompetentingos institucijos taip pat reikiama apimtimi konsultuojasi su priimančiosios šalies vyriausybe ar žemės savininku ir pasirūpina, kad būtų gautas atitinkamas jos ar jo patvirtinimas arba pritarimas.
            
            
               6.4   Konkrečios nuostatos ir sąlygos, kuriomis veiksmų vietoje galima keistis įslaptinta arba konfidencialia informacija, išdėstomos pagal šį Susitarimą sudaromuose Techninio įgyvendinimo susitarimuose. Įslaptintos arba konfidencialios informacijos teikimui arba keitimuisi ja taikoma atitinkama Šalių politika, procedūros ir nusistovėjusi praktika.
            
            
               6.5   Konkrečios saugumo ar apsaugos paslaugų teikimą reglamentuojančios nuostatos ir sąlygos išdėstomos taikytiname Techninio įgyvendinimo susitarime. Saugumo ar apsaugos paslaugų teikimui taikomi atitinkami JT misijų ir ES operacijų įgaliojimai ir juo nenukrypstama nuo Paramos gavėjo atsakomybės imtis tinkamų priemonių savo personalui ir turtui apsaugoti.
            
         
         
            7 straipsnis
            Finansiniai susitarimai
            
               7.1   Pagal šį Susitarimą sudaryti Techninio įgyvendinimo susitarimai apima atitinkamus finansinius susitarimus, grindžiamus, inter alia, toliau nurodytomis finansinėmis nuostatomis.
            
            I.   Bendrieji principai
            
            
               7.2   Nebent šiame Susitarime būtų aiškiai numatyta kitaip arba Šalių būtų raštu susitarta kitaip, Parama, vienos Šalies pagal šį Susitarimą teikiama kitai Šaliai, teikiama sąnaudų atlyginimo pagrindu. Konkrečios kiekvieno Paramos veiksmo sąnaudų detalės ir jų apskaičiavimo metodas išsamiau išdėstomi atitinkamuose šio Susitarimo 3 straipsnyje nurodytuose Techninio įgyvendinimo susitarimuose.
            
            
               7.3   Šalys užtikrina, kad sąnaudos, patirtos teikiant Paramą:
               
                           i)
                        
                        
                           būtų pagrįstos tiksliais ir aktualiais apskaitos įrašais ir dokumentais bei apimtų tik faktiškai patirtas sąnaudas, tiesiogiai priskirtinas kitos Šalies gautai Paramai, ir
                        
                     
                           ii)
                        
                        
                           būtų vėliau atlygintos, jei jos atitinka šiame Susitarime nustatytus kriterijus, taip pat bet kokias papildomas Techninio įgyvendinimo susitarimuose nustatytas ir iš anksto sutartas sąlygas.
                        
                     
            
               7.4   Paramos teikėjas pateikia Paramos gavėjui sąskaitas faktūras po to, kai buvo suteikta Parama arba buvo pristatytos prekės ar suteiktos paslaugos). Paramos teikėjas Paramos gavėjui bent kartą per metus pateikia sąskaitas faktūras dėl visų sandorių, už kuriuos sąskaitos faktūros nebuvo išrašytos anksčiau. Kartu su sąskaitomis faktūromis pateikiami būtini patvirtinamieji dokumentai ir jos turi būti apmokamos per šešiasdešimt (60) dienų nuo sąskaitos faktūros išrašymo dienos. Mokėjimas atliekamas Paramos teikėjo valiuta arba kaip susitarta kitaip.
            
            II.   Logistinių prekių, reikmenų tiekimas ar logistinių paslaugų ir saugumo paramos teikimas
            
            
               7.5   Už logistines prekes, logistinius reikmenis ir logistines paslaugas bei už saugumo ar apsaugos paslaugų teikimą prašoma kaina nustatoma remiantis faktinėmis tiesioginėmis sąnaudomis, kurias Paramos teikėjas patiria teikdamas Paramą.
            
            III.   Įrangos ir infrastruktūros perdavimas
            
            
               7.6   Pirkimo kaina (jei numatoma) nustatoma remiantis grynąja rinkos verte arba, kai rinkos vertės nustatyti neįmanoma, pirkimo kaina turi būti sąžininga ir pagrįsta atsižvelgiant į konkrečias vietos sąlygas ir į atitinkamų kompetentingų institucijų taikomas nusidėvėjimo normas.
            
            
               7.7   Įrangos gavėjas atsako už sąnaudas, susijusias su įrangos perdavimu, įskaitant (be apribojimų) visas transportavimo išlaidas.
            
            
               7.8   Kai taikytina, Šalys, veikdamos pagal savo atitinkamus Reglamentus ir taisykles, gali prisidėti prie vienos iš jų vykdomos infrastruktūros statybos, remonto ar atnaujinimo sąnaudų, kad ją galėtų naudoti kita Šalis ir (arba) jos abi. Dėl tokių įnašų nuostatų ir sąlygų kompetentingos institucijos kiekvienu konkrečiu atveju susitaria raštu ir jos išdėstomos taikytiname Techninio įgyvendinimo susitarime.
            
            
               7.9   Tais atvejais, kai suteikiama ar perduodama infrastruktūra yra susijusi su patalpomis, stovyklomis ar kitokia infrastruktūra, kurią viena iš Šalių stato, remontuoja ar atnaujina savo pačios reikmėms įgyvendindama savo įgaliojimus, perdavimui skirtos sąlygos, įskaitant bet kokius finansinius susitarimus, išdėstomi, kai taikytina, Techninio įgyvendinimo susitarime.
            
            IV.   Keitimasis įslaptinta informacija
            
            
               7.10   ES operacijos ir JT misijos įslaptinta informacija keičiasi neatlygintinai.
            
         
         
            8 straipsnis
            Techninio įgyvendinimo susitarimų papildomos nuostatos
            
               8.1   Pagal šį Susitarimą sudarytų Techninio įgyvendinimo susitarimų nuostatos ir sąlygos atitinka šį Susitarimą ir apima:
               
                           i)
                        
                        
                           atitinkamas nuostatas dėl atsakomybės ir žalos atlyginimo, grindžiamas toliau 9 straipsnyje išdėstytomis nuostatomis. Tokios nuostatos dėl atsakomybės ir žalos atlyginimo patikslinamos taip, kad atspindėtų taikytino Techninio įgyvendinimo susitarimo šalis. Konkrečiai, su karinio ar gynybinio pobūdžio Europos Sąjungos operacijomis susijusių Techninio įgyvendinimo susitarimų tikslais laikoma, kad toliau 9 straipsnyje nurodyti Europos Sąjungos pareigūnai, personalas, tarnautojai ir darbuotojai apima ATHENA ir dalyvaujančių Europos Sąjungos valstybių pareigūnus, personalą, tarnautojus ir darbuotojus;
                        
                     
                           ii)
                        
                        
                           atitinkamas nuostatas dėl konsultavimosi ir ginčų sprendimo, grindžiamas toliau 11 straipsnyje išdėstytomis nuostatomis;
                        
                     
                           iii)
                        
                        
                           nuostatas dėl deramo stropumo žmogaus teisių klausimais politikos ir dėl privilegijų ir imunitetų, kaip išdėstyta toliau 10 ir 12 straipsniuose.
                        
                     
            
               8.2   Techninio įgyvendinimo susitarimai taip pat apima, inter alia, atitinkamas nuostatas, reglamentuojančias ryšių palaikymą ir koordinavimą, įgyvendinimo procedūras, sąskaitų faktūrų išrašymo ir (arba) mokėjimo procedūras, taip pat nuostatas dėl registravimo, audito ir tyrimų.
            
         
         
            9 straipsnis
            Atsakomybė ir žalos atlyginimas
            
               9.1   Nebent šiame Susitarime būtų numatyta kitaip, Jungtinės Tautos, įskaitant jų pareigūnus, personalą, tarnautojus ir darbuotojus, ir Europos Sąjunga, įskaitant jos pareigūnus, personalą, tarnautojus ir darbuotojus, neužsitraukia visiškai jokios iš šio Susitarimo įgyvendinimo ar ryšium su juo kylančios atsakomybės. Konkrečiai ir nedarant poveikio pirmiau išdėstytų nuostatų pobūdžio platumui, Jungtinės Tautos, įskaitant jų pareigūnus, personalą, tarnautojus ir darbuotojus, ir Europos Sąjunga, įskaitant jos pareigūnus, personalą, tarnautojus ir darbuotojus, neužsitraukia visiškai jokios atsakomybės už jokias karines ar kitokio pobūdžio operacijas ar veiklą, kurias vykdo kita Šalis, įskaitant tos kitos Šalies pareigūnus, personalą, tarnautojus ar darbuotojus.
            
            
               9.2   Jungtinės Tautos ir Europos Sąjunga kiekviena atsako, kad būtų išspręsta, ir kiekviena garantuoja, saugo ir rūpinasi, kad kita Šalis, jos pareigūnai, personalas, tarnautojai ar darbuotojai nepatirtų žalos dėl visų iš šio Susitarimo įgyvendinimo arba ryšium su juo kylančių bet kokio pobūdžio arba rūšies pretenzijų, reikalavimų, nuostolių ir atsakomybės dėl jų atitinkamų pareigūnų, personalo, tarnautojų ar darbuotojų patirtų mirties, sužalojimo, ligos arba asmeninio turto praradimo ar žalos, išskyrus ta apimtimi, kiek tokios pretenzijos ar reikalavimai atsiranda dėl kitos Šalies arba jos pareigūnų, personalo, tarnautojų ar darbuotojų didelio aplaidumo arba tyčinio nusižengimo.
            
            
               9.3   Jungtinės Tautos ir Europos Sąjunga kiekviena atsako, kad būtų išspręsta, ir kiekviena garantuoja, saugo ir rūpinasi, kad kita Šalis, jos pareigūnai, personalas, tarnautojai ar darbuotojai nepatirtų žalos dėl visų bet kokio pobūdžio arba rūšies pretenzijų, reikalavimų, nuostolių bei atsakomybės, kuriuos pateikė ar pareiškė tretieji asmenys ir kurie yra grindžiami vienos iš jų įgyvendinant šį Susitarimą padarytais veiksmais ar neveikimu arba jos atitinkamų pareigūnų, personalo, tarnautojų ir darbuotojų veiksmais ar neveikimu, kyla iš jų, susiję su jais arba atsiranda ryšium su jais.
            
         
         
            10 straipsnis
            Deramo stropumo žmogaus teisių klausimais politika
            Jungtinių Tautų pagal šį Susitarimą prisiimtiems įsipareigojimams taikoma Deramo stropumo žmogaus teisių klausimais politika dėl Jungtinių Tautų paramos ne Jungtinių Tautų saugumo pajėgoms (dok. S/2013/110), kurios kopija pridedama šio Susitarimo 3 priede.
         
         
            11 straipsnis
            Konsultavimasis ir ginčų sprendimas
            
               11.1   Jungtinės Tautos ir Europos Sąjunga atidžiai peržiūri šio Susitarimo įgyvendinimą bei tuo tikslu reguliariai ir glaudžiai konsultuojasi tarpusavyje.
            
            
               11.2   JT koordinatorius ir ES koordinatorius pagal atitinkamą savo atsakomybę, bet kuriam jų paprašius, reguliariai tarpusavyje konsultuojasi dėl bet kokių sunkumų, problemų, susirūpinimą keliančių klausimų ar ginčų, kurie gali kilti įgyvendinant šį Susitarimą, ir deda visas pastangas, kad bet kokie klausimai būtų išspręsti draugiškai derybų būdu.
            
            
               11.3   Jeigu JT koordinatorius ir ES koordinatorius negali išspręsti sunkumų, problemų, susirūpinimą keliančių klausimų ar ginčų taip, kad Šalys būtų patenkintos, konsultacijas toliau vykdo generalinio sekretoriaus pavaduotojas, atsakingas už operacinę paramą, ir generalinio sekretoriaus pavaduotojas, atsakingas už bendrą saugumo ir gynybos politiką ir krizių valdymą, ir galiausiai, prireikus, bet kuriai Šaliai paprašius, – Jungtinių Tautų generalinis sekretorius ir Europos Sąjungos vyriausiasis įgaliotinis užsienio reikalams ir saugumo politikai, kad būtų rastas draugiškas sprendimas.
            
            
               11.4   Visos pretenzijos ar ginčai, kurie nebuvo išspręsti pagal šį šio Susitarimo straipsnį, gali būti pateikiami abipusiai paskirtam taikintojui ar tarpininkui. Visos pretenzijos ar ginčai, kurių nepavyko išspręsti tokio taikinimo ar tarpininkavimo būdu, bet kuriai Šaliai paprašius, gali būti pateikti arbitražui. Kiekviena Šalis paskiria po vieną arbitrą, o taip paskirti du arbitrai paskiria trečiąjį arbitrą, kuris tampa pirmininku. Jei per trisdešimt (30) dienų nuo prašymo dėl arbitražo pateikimo dienos kuri nors Šalis nepaskiria arbitro arba jei per trisdešimt (30) dienų nuo dviejų arbitrų paskyrimo nepaskiriamas trečiasis arbitras, bet kuri Šalis gali prašyti Tarptautinio Teisingumo Teismo pirmininko paskirti arbitrą. Arbitražo procedūros turi atitikti tuo metu galimas gauti UNCITRAL arbitražo taisykles. Arbitrai neturi įgaliojimų priteisti baudinio nuostolių atlyginimo. Arbitražo sprendime išdėstomi argumentai, kuriais jis grindžiamas, ir su juo sutinkama, kaip su galutiniu bet kokios tokios pretenzijos ar ginčo sprendimu.
            
         
         
            12 straipsnis
            Privilegijos ir imunitetai
            Jokia šio Susitarimo ar su juo susijusi nuostata nelaikoma Jungtinių Tautų, įskaitant jos pavaldžius organus, arba Europos Sąjungos, įskaitant jos institucijas ir kompetentingus subjektus, aiškiai išreikštu ar numanomu privilegijų ir imunitetų atsisakymu.
         
         
            13 straipsnis
            Baigiamosios nuostatos
            
               13.1   Šis Susitarimas įsigalioja tą dieną, kurią jį pasirašo abi Šalys.
            
            
               13.2   Šis Susitarimas bet kuriuo metu gali būti keičiamas, papildomas ar iš dalies keičiamas rašytiniu Šalių susitarimu.
            
            
               13.3   Šis Susitarimas persvarstomas praėjus 5 metams po jo įsigaliojimo.
            
            
               13.4   Bet kuri Šalis gali bet kada nutraukti šį Susitarimą, apie tai kitai Šaliai pranešusi prieš šešiasdešimt (60) dienų. Nepaisant šio Susitarimo nutraukimo, šio Susitarimo 9, 11 ir 12 straipsnių nuostatos lieka galioti tol, kol išsprendžiami visi ryšium su šiuo Susitarimu kilę ginčų, pretenzijų ar atsakomybės klausimai.
            
            
               13.5   Šio Susitarimo priedai yra neatsiejama šio Susitarimo dalis.
               TAI PATVIRTINDAMI, šį Susitarimą pasirašo tinkamai įgalioti Europos Sąjungos ir Jungtinių Tautų atstovai.
            
         
         
            Priimta dviem egzemplioriais Niujorke 2020 m. rugsėjo 29 d. anglų kalba.
            
               
                  Europos Sąjungos vardu:
               
            
            
               
                  Jungtinių Tautų vardu:
               
            
         
      
      
         
            1 PRIEDAS
            Logistinių prekių ir reikmenų, kurie gali būti tiekiami, bei logistinių paslaugų, kurios gali būti teikiamos, kategorijos:
            
                         
                     
                     
                        Transportavimo ir judėjimo paslaugos
                     
                  
                         
                     
                     
                        Infrastruktūros ir inžinerijos paslaugos
                        
                                    —
                                 
                                 
                                    Apgyvendinimo infrastruktūra
                                 
                              
                                    —
                                 
                                 
                                    Biuro patalpos
                                 
                              
                                    —
                                 
                                 
                                    Infrastruktūra, skirta 1–3 funkcinėms kategorijoms
                                 
                              
                  
                         
                     
                     
                        Techninė infrastruktūra
                        
                                    —
                                 
                                 
                                    Sandėliavimo infrastruktūra
                                 
                              
                                    —
                                 
                                 
                                    Dirbtuvės
                                 
                              
                                    —
                                 
                                 
                                    Degalinė
                                 
                              
                                    —
                                 
                                 
                                    Šaudmenų saugykla
                                 
                              
                                    —
                                 
                                 
                                    Stovėjimo aikštelės (transporto priemonėms arba orlaiviams); sraigtasparnių tūpimo aikštelės.
                                 
                              
                                    —
                                 
                                 
                                    Elektros energija
                                 
                              
                                    —
                                 
                                 
                                    Sanitarinis vanduo
                                 
                              
                  
                         
                     
                     
                        Bendrosios paslaugos
                        
                                    —
                                 
                                 
                                    Teritorijos priežiūra
                                 
                              
                                    —
                                 
                                 
                                    Valymo / pastatų priežiūros paslaugos
                                 
                              
                                    —
                                 
                                 
                                    Aplinkos apsauga (nuotekų / atliekų šalinimas)
                                 
                              
                                    —
                                 
                                 
                                    Smulkus remontas ir techninė priežiūra
                                 
                              
                                    —
                                 
                                 
                                    Priešgaisrinės sistemos / gaisrinė sauga ir gaisrų gesinimas
                                 
                              
                  
                         
                     
                     
                        Valdymo paslaugos
                        
                                    —
                                 
                                 
                                    Stovyklų valdymo paslaugos
                                 
                              
                                    —
                                 
                                 
                                    Aplinkos apsauga
                                 
                              
                  
                         
                     
                     
                        Kontrolės paslaugos
                        
                                    —
                                 
                                 
                                    Veterinarinė ir maisto kontrolė
                                 
                              
                                    —
                                 
                                 
                                    Atliekų kontrolė
                                 
                              
                                    —
                                 
                                 
                                    Vandens kontrolė
                                 
                              
                                    —
                                 
                                 
                                    Higienos kontrolė
                                 
                              
                                    —
                                 
                                 
                                    Kenkėjų kontrolė
                                 
                              
                  
                         
                     
                     
                        Kasdienio gyvenimo srities parama
                        
                                    —
                                 
                                 
                                    Maisto produktai / maitinimas
                                 
                              
                                    —
                                 
                                 
                                    Skalbimas
                                 
                              
                                    —
                                 
                                 
                                    Psichologinė parama ir gerovė
                                 
                              
                                    —
                                 
                                 
                                    Energija
                                 
                              
                                    —
                                 
                                 
                                    Sanitarijos paslaugos
                                 
                              
                                    —
                                 
                                 
                                    Valymas
                                 
                              
                                    —
                                 
                                 
                                    Atliekų šalinimas
                                 
                              
                  
                         
                     
                     
                        Tiekimo paslaugos
                        
                                    —
                                 
                                 
                                    Degalai, alyva, tepalai (angl. POL)
                                 
                              
                  
                         
                     
                     
                        Ryšių paslaugos
                     
                  
                         
                     
                     
                        Medicininė pagalba
                        
                                    —
                                 
                                 
                                    Vaistai
                                 
                              
                                    —
                                 
                                 
                                    Medicininės priemonės
                                 
                              
                                    —
                                 
                                 
                                    Žuvusiųjų ir sužeistųjų evakavimas nespecializuotomis priemonėmis / medicininis evakavimas (angl. CASEVAC / MEDEVAC)
                                 
                              
                                    —
                                 
                                 
                                    Medicininis gydymas (1 funkcinės kategorijos, 2 funkcinės kategorijos ir 3 funkcinės kategorijos paslaugos)
                                 
                              
                                    —
                                 
                                 
                                    Medicininių atliekų šalinimas
                                 
                              
                                    —
                                 
                                 
                                    Pacientų evakuacijos koordinavimo grupė (angl. PECC)
                                 
                              
                  
                         
                     
                     
                        Apsaugos paslaugos
                     
                  
      
      
         
            2 PRIEDAS
            Įrangos, kuri gali būti perduota, kategorijos:
            
                        —
                     
                     
                        Apgyvendinimo infrastruktūra (įskaitant pastatus ir laikino apgyvendinimo priemones / palapines)
                     
                  Kita infrastruktūra
            
                        —
                     
                     
                        Transporto priemonės (bendrosios paskirties transporto priemonės, šarvuočiai, specialios paskirties transporto priemonės)
                     
                  
                        —
                     
                     
                        Statybos, krovimo bei kita specializuota įranga ir mašinos
                     
                  
                        —
                     
                     
                        Siurbliai, vandens valymo įranga ir mašinos
                     
                  
                        —
                     
                     
                        Žudyti nepritaikyta karinė įranga
                     
                  
                        —
                     
                     
                        Degalai, alyva, tepalai
                     
                  
                        —
                     
                     
                        Apranga
                     
                  
                        —
                     
                     
                        IT ir ryšių įranga
                     
                  
                        —
                     
                     
                        Medicinos reikmenys, įranga ir (arba) vaistai
                     
                  
                        —
                     
                     
                        Šaudmenys
                     
                  
                        —
                     
                     
                        Atsarginės dalys
                     
                  
                        —
                     
                     
                        Generatoriai
                     
                  
                        —
                     
                     
                        Baldai
                     
                  
      
      
         
            3 PRIEDAS
            Jungtinių Tautų deramo stropumo žmogaus teisių klausimais politika
            
               
            
               Priedas
            
            [Originalas: anglų ir prancūzų k.]
            
               Deramo stropumo žmogaus teisių klausimais politika dėl Jungtinių Tautų paramos ne Jungtinių Tautų saugumo pajėgoms
            
            
               I.   Pagrindiniai principai
            
            
                     
                        1.
                     
                     
                        Jungtinių Tautų subjektų parama ne Jungtinių Tautų saugumo pajėgoms turi atitikti Organizacijos tikslus ir principus, išdėstytus Jungtinių Tautų Chartijoje, ir jų įsipareigojimus pagal tarptautinę teisę gerbti, propaguoti tarptautinę humanitarinę, žmogaus teisių ir pabėgėlių teisę bei skatinti jas gerbti. Tokia parama turėtų padėti gavėjams pasiekti etapą, kuriame šių principų ir teisynų laikymasis tampa norma, kuri užtikrinama teisinės valstybės principu. Laikantis šių įsipareigojimų Jungtinių Tautų parama negali būti teikiama tais atvejais, kai esama svarių priežasčių manyti, kad kyla reali rizika, kad paramą gaunantys subjektai įvykdys sunkius tarptautinės humanitarinės, žmogaus teisių ar pabėgėlių teisės pažeidimus, ir kai atitinkamos valdžios institucijos nesiima reikiamų taisomųjų arba švelninimo priemonių. Dėl tų pačių priežasčių, jeigu Jungtinės Tautos gauna patikimos informacijos, kuria suteikiama svarių priežasčių manyti, kad Jungtinių Tautų paramos gavėjas vykdo sunkius tarptautinės humanitarinės, žmogaus teisių ar pabėgėlių teisės pažeidimus, tokią paramą teikiantis Jungtinių Tautų subjektas turi kreiptis į atitinkamas valdžios institucijas, kad tie pažeidimai būtų nutraukti. Jeigu nepaisant tokio kreipimosi situacija nesikeičia, Jungtinės Tautos turi sustabdyti paramos teikimą pažeidimus vykdantiems subjektams. Nepaisant dabartinės politikos, esami įsipareigojimai žmogaus teisių, humanitarinės ir pabėgėlių teisės srityje toliau taikomi visai Jungtinių Tautų veiklai.
                     
                  
                     
                        2.
                     
                     
                        Todėl Jungtinių Tautų subjektai, kurie svarsto galimybę teikti paramą ne Jungtinių Tautų saugumo pajėgoms arba dalyvauja ją teikiant, turi vykdyti deramo stropumo politiką, kurią sudaro šie pagrindiniai elementai:
                        
                                    a)
                                 
                                 
                                    prieš suteikiant paramą turi būti atliktas rizikos, susijusios su tokios paramos teikimu arba neteikimu, visų pirma rizikos, kad paramą gaunantis subjektas gali įvykdyti sunkius tarptautinės humanitarinės teisės, žmogaus teisių teisės ar pabėgėlių teisės pažeidimus, vertinimas;
                                 
                              
                                    b)
                                 
                                 
                                    užtikrinamas skaidrumas paramą gaunančių subjektų atžvilgiu dėl teisinių įsipareigojimų, saistančių Organizaciją, ir pagrindinių principų, reglamentuojančių paramos teikimą, ir
                                 
                              
                                    c)
                                 
                                 
                                    veiksminga įgyvendinimo sistema, įskaitant:
                                    
                                                i)
                                             
                                             
                                                procedūras, kurias taikant stebima, ar paramą gaunantis subjektas laikosi tarptautinės humanitarinės, žmogaus teisių ir pabėgėlių teisės;
                                             
                                          
                                                ii)
                                             
                                             
                                                procedūras, kuriomis nustatoma, kada ir kaip reikia kreiptis dėl bet kurio iš tų teisės subjektų vykdomų sunkių pažeidimų siekiant juos nutraukti, ir pagal kurias prireikus priimamas sprendimas sustabdyti arba nutraukti paramos teikimą, ir
                                             
                                          
                                                iii)
                                             
                                             
                                                reikiamas bendras atitinkamų Jungtinių Tautų subjektų šalies lygmeniu teikiamas veiklos gaires dėl politikos įgyvendinimo.
                                             
                                          
                              
                  
                     
                        3.
                     
                     
                        Laikytis deramo stropumo žmogaus teisių klausimais politikos svarbu siekiant išlaikyti Jungtinių Tautų legitimumą, patikimumą ir viešąjį įvaizdį bei užtikrinti, kad būtų laikomasi Chartijos ir Organizacijos įsipareigojimų pagal tarptautinę teisę.
                     
                  
                     
                        4.
                     
                     
                        Atitinkamos politika ir gairės dėl konkrečių paramos sričių, įskaitant gaires, parengtas tarpžinybinėje Saugumo sektoriaus reformos darbo grupėje, turi atitikti deramo stropumo politiką.
                     
                  
                     
                        5.
                     
                     
                        Šia politika jokiu būdu nesiekiama trukdyti normaliam Organizacijos darbui, kuriuo siekiama skatinti pagarbą tarptautinei humanitarinei, žmogaus teisių ar pabėgėlių teisei, įskaitant pajėgumų plėtojimą, taip pat tų teisynų pažeidimų tyrimą ir pranešimą apie juos bei kreipimąsi į atitinkamas valdžios institucijas siekiant pareikšti protestą dėl tų pažeidimų, užtikrinti taisomuosius veiksmus ir užkirsti kelią tų pažeidimų pasikartojimui. Šia politika siekiama papildyti tuos įprastinius procesus.
                     
                  
               II.   Deramo stropumo žmogaus teisių klausimais politika
            
            
               A.   Politikos taikymo sritis
            
            
                     
                        6.
                     
                     
                        Deramo stropumo žmogaus teisių klausimais politika taikoma visiems Jungtinių Tautų subjektams, teikiantiems paramą ne Jungtinių Tautų saugumo pajėgoms. Todėl ji taikoma ne tik taikos palaikymo operacijoms ir specialioms politinėms misijoms, bet ir visiems Jungtinių Tautų biurams, agentūroms, fondams ir programoms, kurie dalyvauja vykdant tokią veiklą.
                     
                  
               B.   Terminų apibrėžtys
            
            
                     
                        7.
                     
                     
                        Šios politikos tikslais vartojamas terminas „ne Jungtinių Tautų saugumo pajėgos“ apima:
                        
                                    a)
                                 
                                 
                                    nacionalines karines, sukarintąsias organizacijas, policiją, žvalgybos tarnybas, sienos apsaugos tarnybas ir panašaus pobūdžio saugumo pajėgas;
                                 
                              
                                    b)
                                 
                                 
                                    nacionalines civilines, sukarintąsias ar karines institucijas, tiesiogiai atsakingas už tokių pajėgų valdymą, administravimą ar vadovavimą joms arba jų kontrolę;
                                 
                              
                                    c)
                                 
                                 
                                    regioninių tarptautinių organizacijų taikos palaikymo pajėgas.
                                 
                              
                  
                     
                        8.
                     
                     
                        Parama – viena iš toliau nurodytų veiklos rūšių:
                        
                                    a)
                                 
                                 
                                    mokymas, mentorystė, konsultavimo paslaugos, pajėgumų ir institucijų stiprinimas ir kitų formų techninis bendradarbiavimas siekiant padidinti ne Jungtinių Tautų saugumo pajėgų operacinius pajėgumus;
                                 
                              
                                    b)
                                 
                                 
                                    
                                       ad hoc arba programomis grindžiama parama civilinėms arba karinėms institucijoms, tiesiogiai atsakingoms už ne Jungtinių Tautų saugumo pajėgų valdymą, administravimą ar vadovavimą joms ir jų kontrolę;
                                 
                              
                                    c)
                                 
                                 
                                    finansinė parama, įskaitant atlyginimų mokėjimą, stipendijas, išmokas ir išlaidas, neatsižvelgiant į lėšų šaltinį;
                                 
                              
                                    d)
                                 
                                 
                                    strateginė arba taktinė logistinė parama operacijoms veiksmų vietoje, kurias vykdo ne Jungtinių Tautų saugumo pajėgos;
                                 
                              
                                    e)
                                 
                                 
                                    operacinė parama veiksmams veiksmų vietoje, kuriuos vykdo ne Jungtinių Tautų saugumo pajėgos, įskaitant artilerijos paramą, strateginį ar taktinį planavimą;
                                 
                              
                                    f)
                                 
                                 
                                    bendros operacijos, kurias vykdo Jungtinių Tautų pajėgos ir ne Jungtinių Tautų saugumo pajėgos.
                                 
                              
                  
                     
                        9.
                     
                     
                        Parama neapima:
                        
                                    a)
                                 
                                 
                                    mokymo ar sąmoningumo ugdymo, kiek tai susiję su tarptautine humanitarine, žmogaus teisių ir pabėgėlių teise;
                                 
                              
                                    b)
                                 
                                 
                                    standartų nustatymo (pvz., rekomendacijų dėl teisės aktų, kodeksų ir politikos ir jų peržiūros) ir paramos pajėgumams, tiesiogiai susijusios su žmogaus teisių srities teisės aktų ir standartų įgyvendinimu bei skatinimu jų laikytis ir saugumo institucijų demokratinio valdymo skatinimu;
                                 
                              
                                    c)
                                 
                                 
                                    veiklos siekiant skatinti laikytis humanitarinės, žmogaus teisių ir pabėgėlių teisės arba siekiant vesti derybas dėl humanitarinės pagalbos teikimo ir vykdyti pagalbos operacijas;
                                 
                              
                                    d)
                                 
                                 
                                    tarpininkavimo ir su tarpininkavimu susijusios paramos;
                                 
                              
                                    e)
                                 
                                 
                                    medicininio evakavimo (MEDEVAC) ir žuvusiųjų ir sužeistųjų evakavimo (CASEVAC).
                                 
                              
                  
                     
                        10.
                     
                     
                        Parama gali būti tiesioginė arba netiesioginė, t. y. teikiama pasitelkiant įgyvendinimo partnerius.
                     
                  
                     
                        11.
                     
                     
                        Nustatant, ar tam tikra veikla yra parama pagal pirmiau išdėstytus 8 ir 9 punktus, Jungtinių Tautų subjektai turėtų apsvarstyti poreikį skatinti nuosekliai įgyvendinti politiką visoje Jungtinių Tautų sistemoje pagal toliau išdėstytus 18 ir 20 punktus.
                     
                  
                     
                        12.
                     
                     
                        Šios politikos tikslais sunkūs pažeidimai – tai:
                        
                                    a)
                                 
                                 
                                    dalinio atveju:
                                    
                                                i)
                                             
                                             
                                                įvykdyti karo nusikaltimai arba nusikaltimai žmoniškumui, kaip apibrėžta Tarptautinio baudžiamojo teismo Romos statute, arba žmogaus teisių šiurkštūs pažeidimai, įskaitant neatidėliotiną mirties bausmės vykdymą ir neteismines egzekucijas, kankinimo veiksmus, priverstinius dingimus, pavergimą, išžaginimą ir panašaus sunkaus pobūdžio seksualinį smurtą arba grąžinimo veiksmus pagal pabėgėlių teisę, kurie vykdomi dideliu mastu arba pakankamai dažnai (tai reiškia, kad tai nėra tik pavieniai atvejai ar atsitiktiniai reiškiniai), arba
                                             
                                          
                                                ii)
                                             
                                             
                                                elgesio modelis, kai daug dalinio narių nuolat vykdo tarptautinės humanitarinės, žmogaus teisių ar pabėgėlių teisės pažeidimus, arba
                                             
                                          
                                                iii)
                                             
                                             
                                                dalinio aukštus vadovaujamuosius postus užima vienas ar daugiau karininkų, kurių atžvilgiu esama svarių priežasčių įtarti:
                                                
                                                            •
                                                         
                                                         
                                                            kad jie yra tiesiogiai atsakingi už karo nusikaltimų, žmogaus teisių šiurkščių pažeidimų ar grąžinimo veiksmų vykdymą, arba
                                                         
                                                      
                                                            •
                                                         
                                                         
                                                            kad jiems tenka vadovų atsakomybė, kaip apibrėžta Tarptautinio baudžiamojo teismo Romos statute, už jų pavaldinių įvykdytus tokius nusikaltimus, pažeidimus arba veiksmus, arba
                                                         
                                                      
                                                            •
                                                         
                                                         
                                                            kad jie nesiėmė veiksmingų priemonių siekdami užkirsti kelią kitiems savo pavaldinių dideliu mastu vykdomiems tarptautinės humanitarinės, žmogaus teisių ar pabėgėlių teisės pažeidimams, juos nutraukti, tirti arba vykdyti baudžiamąjį persekiojimą už juos;
                                                         
                                                      
                                          
                              
                                    b)
                                 
                                 
                                    tuo atveju, kai civilinės arba karinės institucijos yra tiesiogiai atsakingos už ne Jungtinių Tautų saugumo pajėgų valdymą, administravimą ar vadovavimą joms:
                                    
                                                i)
                                             
                                             
                                                vieno ar kelių joms pavaldžių dalinių įvykdyti sunkūs pažeidimai;
                                             
                                          
                                                ii)
                                             
                                             
                                                tai, kad kartu nebuvo imtasi veiksmingų priemonių siekiant atlikti tyrimą pažeidėjų atžvilgiu ir patraukti juos baudžiamojon atsakomybėn.
                                             
                                          
                              
                  
                     
                        13.
                     
                     
                        Jungtinės Tautos – visi Jungtinių Tautų biurai, departamentai, agentūros, programos, fondai, operacijos ar misijos.
                     
                  
               C.   Rizikos vertinimas
            
            
                     
                        14.
                     
                     
                        Prieš pradėdamas teikti paramą, tiesiogiai susijęs Jungtinių Tautų subjektas turi atlikti potencialios rizikos ir naudos, susijusių su paramos teikimu, vertinimą. Atliekant šį vertinimą turėtų būti atsižvelgta į šiuos elementus (jeigu Jungtinių Tautų subjektas turi įdiegtą mechanizmą, jis gali būti naudojamas vertinimui pagal toliau išdėstytą 19 punktą atlikti):
                        
                                    a)
                                 
                                 
                                    įrašus apie numatomą (-us) paramos gavėją (-us) tiek, kiek tai susiję su tuo, kaip jis (jie) laikosi tarptautinės humanitarinės, žmogaus teisių ir pabėgėlių teisės, įskaitant visus konkrečius įrašus apie sunkius pažeidimus;
                                 
                              
                                    b)
                                 
                                 
                                    įrašus apie veiksmingas priemones, kurių ėmėsi paramos gavėjas (-ai) siekiant tokių pažeidimų vykdytojus patraukti atsakomybėn, arba įrašus apie tai, kad tokių priemonių nebuvo imtasi;
                                 
                              
                                    c)
                                 
                                 
                                    tai, ar imtasi kokių nors taisomųjų priemonių ir ar įsteigtos institucijos, įdiegti protokolai ar procedūros, siekiant užkirsti kelią pakartotiniam tokių pažeidimų įvykdymui; jeigu taip, ar jie tinkami, įskaitant institucijas siekiant ateityje patraukti pažeidėjus atsakomybėn;
                                 
                              
                                    d)
                                 
                                 
                                    vertinimą, kokiu mastu paramos teikimas arba jos teikimo nutraukimas padarytų poveikį Jungtinių Tautų gebėjimui daryti įtaką paramą gaunančio subjekto elgesiui, kiek tai susiję su tuo, kaip jis laikosi tarptautinės humanitarinės, žmogaus teisių ir pabėgėlių teisės;
                                 
                              
                                    e)
                                 
                                 
                                    galimybę Jungtinėms Tautos įdiegti veiksmingus mechanizmus, skirtus suteiktos paramos naudojimui ir poveikiui stebėti;
                                 
                              
                                    f)
                                 
                                 
                                    rizikos, kad paramą gaunantis subjektas vis tiek gali įvykdyti sunkius tarptautinės humanitarinės, žmogaus teisių ar pabėgėlių teisės pažeidimus, vertinimą, grindžiamą pirmiau nurodytais veiksniais ir bendru paramos kontekstu.
                                 
                              
                  
                     
                        15.
                     
                     
                        Informacija apie įrašus apie numatomą paramos gavėją, kiek tai susiję su tuo, kaip jis laikosi tarptautinės humanitarinės, žmogaus teisių ir pabėgėlių teisės, turėtų būti gaunama iš Jungtinių Tautų ar kitų patikimų šaltinių.
                     
                  
                     
                        16.
                     
                     
                        Jeigu atlikus šį rizikos vertinimą tiesiogiai susijęs Jungtinių Tautų subjektas padaro išvadą, kad esama svarių priežasčių manyti, jog kyla reali rizika, kad numatomas paramos gavėjas įvykdys sunkius tarptautinės humanitarinės, žmogaus teisių ar pabėgėlių teisės pažeidimus, nepaisant visų švelninimo priemonių, kurių galėtų imtis Jungtinės Tautos, tuomet atitinkamas Jungtinių Tautų subjektas turi neteikti paramos tam numatomam paramos gavėjui. Jungtinių Tautų subjektas turėtų leisti aiškiai suprasti, kad paramos teikti bus neįmanoma, jeigu numatomas paramos gavėjas nesiims priemonių, dėl kurių poveikio nebebūtų svarių priežasčių manyti, kad kiltų reali tokių sunkių pažeidimų rizika, ir tol, kol tokių priemonių nebus imtasi. Tokios priemonės gali būti, pavyzdžiui, karininko pašalinimas iš aukšto vadovaujamojo posto, kai esama svarių priežasčių įtarti, kad karininkas yra atsakingas už sunkius tarptautinės humanitarinės, žmogaus teisių ar pabėgėlių teisės pažeidimus.
                     
                  
                     
                        17.
                     
                     
                        Jeigu, atlikus rizikos vertinimą, tiesiogiai susijęs Jungtinių Tautų subjektas padaro išvadą, kad nėra svarių priežasčių manyti, jog kyla reali rizika, kad numatomas paramos gavėjas įvykdys tokius pažeidimus, atitinkamas Jungtinių Tautų subjektas gali pradėti teikti paramą, jeigu laikomasi tolesnių šiai politikai skirtų skirsnių.
                     
                  
               D.   Skaidrumas
            
            
                     
                        18.
                     
                     
                        Kad politika būtų veiksmingai įgyvendinama, būtinas visų suinteresuotųjų subjektų, įskaitant valstybes donores ir programoje dalyvaujančias šalis, pajėgomis ir policija prisidedančias šalis ir Jungtinių Tautų taikos palaikymo misijų bei politinių misijų priimančiąsias šalis, supratimas ir bendradarbiavimas. Kiekvienas subjektas, įgaliotas teikti ne Jungtinių Tautų saugumo pajėgoms skirtą paramą arba numatantis ją teikti, aiškindamas šią politiką turi iniciatyviai bendradarbiauti su valstybėmis narėmis ir kitais atitinkamais partneriais bei suinteresuotaisiais subjektais.
                     
                  
                     
                        19.
                     
                     
                        Prieš pradedant teikti paramą ne Jungtinių Tautų saugumo pajėgoms, atsakingas (-i) Jungtinių Tautų vyresnysis (-ieji) pareigūnas (-ai) (pvz., generalinio sekretoriaus specialusis įgaliotinis, nuolatinis koordinatorius, atstovas šalyje) turėtų raštu informuoti instituciją (-as) gavėją (-as) apie pagrindinius Jungtinių Tautų principus, pagal šią politiką taikomus ne Jungtinių Tautų saugumo pajėgoms teikiamai paramai. Visų pirma paramos gavėjams turėtų būti pranešta, kad Jungtinių Tautų parama negali būti teikiama daliniams, kuriems vadovauja asmenys, kuriems yra pareikšti pagrįsti įtarimai dėl sunkių tarptautinės humanitarinės, žmogaus teisių ar pabėgėlių teisės pažeidimų. Institucija gavėja taip pat turėtų būti informuota apie politikai įgyvendinti skirtas procedūras ar mechanizmus, apibūdintus toliau III skirsnyje. Paramos gavėjui turėtų būti paaiškinta, kad, norėdamos toliau teikti paramą, Jungtinės Tautos yra įpareigotos nuolat vertinti, ar paramos gavėjo veiksmai atitinka Organizacijos pareigas pagal atitinkamus teisynus. Konkretus Jungtinių Tautų subjektas gali vykdyti advokatavimo ir komunikacijos veiksmus, tačiau tokie veiksmai turėtų būti koordinuojami, kad būtų skatinamas visos Jungtinių Tautų veiklos tam tikroje šalyje nuoseklumas, o vyriausiasis Jungtinių Tautų pareigūnas konkrečioje šalyje (generalinio sekretoriaus specialusis įgaliotinis ir (arba) nuolatinis koordinatorius) turėtų būti nuolat informuojamas apie tokius veiksmus.
                     
                  
               III.   Veiksmingo įgyvendinimo užtikrinimas
            
            
               A.   Įgyvendinimo sistemos elementai
            
            
                     
                        20.
                     
                     
                        Įgyvendinant deramo stropumo žmogaus teisių klausimais politiką turi būti atsižvelgiama į konkrečius atitinkamo Jungtinių Tautų subjekto įgaliojimus, taip pat į paramos pobūdį ir mastą bei politines ir veiklos aplinkybes, kuriomis ji teikiama.
                     
                  
                     
                        21.
                     
                     
                        Kiekvienas paramą teikiantis Jungtinių Tautų subjektas, vadovaudamasis savo taikoma valdymo praktika, turi parengti įgyvendinimo sistemą, kad būtų užtikrinta atitiktis šiai politikai. Ta sistema turėtų būti aiškiai išdėstyta standartinės veiklos procedūros ar panašios priemonės forma. Apie sistemą, kai aktualu, turėtų būti pranešta subjektą įgaliojusiam organui. Tokia sistema turėtų reikiamu mastu apimti:
                        
                                    a)
                                 
                                 
                                    išteklius, kurie yra būtini siekiant veiksmingai valdyti paramos teikimą, taip pat stebėti ir vertinti jos poveikį;
                                 
                              
                                    b)
                                 
                                 
                                    paskatas ar kitas papildomąsias priemones, kuriomis siekiama užtikrinti, kad paramos gavėjas geriau laikytųsi tarptautinės humanitarinės, žmogaus teisių ir pabėgėlių teisės;
                                 
                              
                                    c)
                                 
                                 
                                    mechanizmus, kuriuos taikant būtų veiksmingai stebimas paramos gavėjo elgesys, siekiant nustatyti sunkius tarptautinės humanitarinės, žmogaus teisių ir pabėgėlių teisės pažeidimus, taip pat institucijos gavėjos reagavimas į pažeidimus (tokie mechanizmai turėtų apimti procedūras, pagal kurias ataskaitas reguliariai galėtų teikti Jungtinių Tautų vyriausiojo žmogaus teisių komisaro biuras (OHCHR), Jungtinių Tautų vyriausiojo pabėgėlių reikalų komisaro biuras (UNHCR), Humanitarinių reikalų koordinavimo biuras (OCHA) ir Jungtinių Tautų vaikų fondas (UNICEF), taip pat generalinio sekretoriaus specialiojo atstovo vaikų ir ginkluotųjų konfliktų klausimais ir generalinio sekretoriaus specialiojo atstovo su konfliktais susijusio seksualinio smurto klausimais biurai);
                                 
                              
                                    d)
                                 
                                 
                                    tinkamai apibrėžtas sistemas, pagal kurias būtų sulyginama ir veiksmingai peržiūrima informacija, surinkta vykdant tokią stebėseną ir iš kitų šaltinių, įskaitant vietinę civilinių tinklų apsaugą;
                                 
                              
                                    e)
                                 
                                 
                                    tinkamai apibrėžtas procedūras, kuriomis remdamiesi atsakingi Jungtinių Tautų pareigūnai priimtų sprendimus dėl to, ar dėl paramą gaunančio subjekto įvykdytų pažeidimų būtina imtis intervencinių veiksmų paramą gaunančio subjekto ar jo vadovaujančių padalinių atžvilgiu arba – tai būtų kraštutinė priemonė – ar būtina sustabdyti arba nutraukti paramos teikimą pagal šią politiką;
                                 
                              
                                    f)
                                 
                                 
                                    aiškias ryšių palaikymo su atitinkamomis institucijomis procedūras, jeigu pagal šią politiką Jungtinės Tautos turi imtis intervencinių veiksmų arba būtina sustabdyti ar nutraukti paramos teikimą;
                                 
                              
                                    g)
                                 
                                 
                                    aiškias ir veiksmingas procedūras, kurias taikant būtų vertinama rizika, galinti kilti sustabdžius arba nutraukus paramos teikimą, įskaitant riziką Jungtinių Tautų ir susijusio personalo saugai ir saugumui, ir į ją būtų atsižvelgta, taip pat būtų nustatomos tinkamos švelninimo priemonės ir užtikrinama, kad jų būtų imtasi.
                                 
                              
                  
                     
                        22.
                     
                     
                        Taikant politiką ir naudojant pirmiau išdėstytuose 21 punkto a–g papunkčiuose nurodytas priemones šalies lygmeniu, kiekvienas Jungtinių Tautų subjektas turėtų atsižvelgti į poreikį skatinti, kad politika būtų nuosekliai įgyvendinama visoje Jungtinių Tautų sistemoje. Vyriausiasis Jungtinių Tautų pareigūnas konkrečioje šalyje (generalinio sekretoriaus specialusis įgaliotinis ir (arba) nuolatinis koordinatorius) atsako už tai, kad su visais nacionaliniais ir tarptautiniais suinteresuotaisiais subjektais būtų pradėtos konsultacijos dėl įgyvendinimo sistemos. Integruotų misijų atveju pagal nustatytą procedūrą turėtų būti numatytos konsultacijos tarp misijos ir konkrečiai šaliai skirtos Jungtinių Tautų grupės.
                     
                  
               B.   Išankstinės rekomendacijos Jungtinių Tautų teisėkūros organams
            
            
                     
                        23.
                     
                     
                        Jungtinių Tautų subjektų veiksmams, kuriais remiamos ne Jungtinių Tautų saugumo pajėgos, reikia skirti itin daug dėmesio, nes jie susiję su ypatinga rizika, galima atsakomybe ir dideliu matomumu. Todėl svarbu, kad Jungtinių Tautų subjektai užtikrintų deramą stropumą, visų pirma atlikdami rizikos vertinimą, prieš priimant įgaliojimus ar nurodymus teikti paramą ne Jungtinių Tautų saugumo pajėgoms. Tas vertinimas turėtų būti įtrauktas atitinkamai į ataskaitas arba informacinius pranešimus teisėkūros organams. Taikos palaikymo kontekste tokie vertinimai turėtų padėti pagrįsti informacija ir suformuluoti generalinio sekretoriaus pasiūlymus teisėkūros organams dėl įgaliojimų.
                     
                  
               C.   Ataskaitų teikimas ir priežiūra
            
            
                     
                        24.
                     
                     
                        Atitinkamose oficialiose Jungtinių Tautų ataskaitose (pvz., generalinio sekretoriaus ataskaitose Saugumo Tarybai, Jungtinių Tautų biurų, programų, agentūrų ir fondų ataskaitose pagal šalis ir teminėse ataskaitose) turėtų būti nagrinėjama parama, teikiama ne Jungtinių Tautų saugumo pajėgoms, įskaitant tokios paramos pobūdį ir aprėptį, priemonės, kurios naudojamos siekiant užtikrinti atitiktį deramo stropumo politikai, susiję veiksmai, kuriais skatinama gerbti pagrindinius Jungtinių Tautų paramos principus, taip pat į jas turėtų būti įtrauktas paramos poveikio vertinimas.
                     
                  
                     
                        25.
                     
                     
                        Jeigu kyla itin didelių su tokia parama susijusių sunkumų, Jungtinių Tautų subjektai turėtų nedelsdami pranešti atitinkamai susijusiems sprendimus priimantiems Jungtinių Tautų pareigūnams ir teisėkūros organams apie su rizikos vertinimo elementais susijusius pokyčius, dėl kurių kyla rizika, kad Organizacija arba jos personalas bus susieti su sunkiais tarptautinės humanitarinės, žmogaus teisių ar pabėgėlių teisės pažeidimais. Atitinkami Jungtinių Tautų subjektai turėtų pranešti apie aplinkybes, priemones, kurių imtasi siekiant sušvelninti arba ištaisyti padėtį, ir rekomendacijas dėl tolesnių veiksmų.
                     
                  
               D.   Švelninimo priemonės
            
            
                     
                        26.
                     
                     
                        Jeigu Jungtinės Tautos gauna patikimos informacijos, kuria suteikiama svarių priežasčių manyti, kad Jungtinių Tautų paramos gavėjas vykdo sunkius tarptautinės humanitarinės, žmogaus teisių ar pabėgėlių teisės pažeidimus, tokią paramą teikiantis Jungtinių Tautų subjektas turėtų nurodyti tas priežastis atitinkamoms nacionalinėms valdžios institucijoms siekiant, kad tokie pažeidimai būtų nutraukti.
                     
                  
                     
                        27.
                     
                     
                        Jeigu, nepaisant atitinkamo Jungtinių Tautų subjekto kreipimosi, Jungtinės Tautos gauna patikimos informacijos, kuria suteikiama svarių priežasčių manyti, kad paramą gaunantis subjektas toliau vykdo sunkius tarptautinės humanitarinės, žmogaus teisių ar pabėgėlių teisės pažeidimus, Jungtinių Tautų subjektas turi sustabdyti arba nutraukti tam paramos gavėjui skirtos paramos teikimą.
                     
                  
               E.   Su veikla susiję iššūkiai
            
            
                     
                        28.
                     
                     
                        Taikos palaikymo kontekste sustabdžius arba nutraukus paramos teikimą dėl to, kad paramą gaunančios saugumo pajėgos nesilaiko pagrindinių politikos principų, gali gerokai sumažėti misijos gebėjimas įvykdyti bendrus Saugumo Tarybos nustatytus įgaliojimus ir tikslus. Tačiau sustabdyti arba nutraukti logistinės, materialinės arba techninės paramos teikimą gali prireikti, jeigu toliau teikiant paramą Organizacija būtų kaltinama prisidedant prie sunkių tarptautinės humanitarinės, žmogaus teisių ar pabėgėlių teisės pažeidimų. Generalinis sekretorius turėtų nuolat informuoti Tarybą apie priemones, kurių imtasi pagal šią politiką vykdant taikos palaikymo operaciją, ir, jeigu manoma, kad taikant šią politiką būtų padarytas itin didelis poveikis operacijos gebėjimui įvykdyti savo įgaliojimus, turėtų laiku teikti Tarybai rekomendacijas ir siekti gauti Tarybos rekomendacijas dėl tolesnių veiksmų. Analogiškai, jeigu Jungtinių Tautų agentūrai, fondui ar programai sustabdžius arba nutraukus jų teikiamos paramos teikimą būtų padarytas poveikis to subjekto gebėjimui įvykdyti savo įgaliojimus, tos agentūros, fondo ar programos vykdomasis vadovas laiku teiks agentūros, fondo ar programos valdymo tarybai rekomendacijas ir sieks gauti jos rekomendacijas dėl tolesnių veiksmų.
                     
                  
               F.   Atskaitomybė
            
            
                     
                        29.
                     
                     
                        Šią politikos sistemą patvirtinus generaliniam sekretoriui, vyresnieji vadovai būstinėse (generalinio sekretoriaus pavaduotojai, Jungtinių Tautų vystymosi programos (UNDP) administratorius, fondų ir programų vykdomieji direktoriai) atsako už tai, kad būtų užtikrinta, kad ne Jungtinių Tautų saugumo pajėgoms ir institucijoms skirta parama ir politikos įgyvendinimas būtų reguliariai peržiūrimi jų atsakomybės srityse. Jie taip pat atsako už tai, kad būtų užtikrinta, kad generalinio sekretoriaus ir atitinkamų teisėkūros organų dėmesys būtų laiku atkreiptas į didelius pokyčius įgyvendinant šią politiką, įskaitant švelninimo veiksmus, kurių pagal ją imtasi.
                     
                  
                     
                        30.
                     
                     
                        Kai aktualu, integruotų misijų specialios paskirties grupės ir integruotos specialios paskirties grupės turėtų į savo darbotvarkes įtraukti nuolatinį punktą dėl ne Jungtinių Tautų saugumo pajėgoms teikiamos paramos peržiūros ir vertinimo.
                     
                  
                     
                        31.
                     
                     
                        Atsižvelgiant į įgytą patirtį, po vienų metų turėtų būti parengtas dar vienas pranešimas Politikos komitetui, kad būtų galima, inter alia, nustatyti, ar reikia papildomos (-ų) įgyvendinimo priemonės (-ių) ar mechanizmų.
                     
                  
      
      
         
            4 PRIEDAS
            JT ir ES ryšių palaikymo centrai
            ES
            
                        —
                     
                     
                        EUMS D.2, LOG DIR/RES
                        Europos Sąjungos karinis štabas, Logistikos direktoratas
                        Paramos ištekliams skyrius
                        EUMS-LOGISTICS-DIRECTORATE@eeas.europa.eu
                     
                  
                        —
                     
                     
                        CPCC
                        Civilinių operacijų planavimo ir vykdymo centras
                        cpcc.secretariat@eeas.europa.eu
                     
                  JT
            
                        —
                     
                     
                        DOS/DSA/SPS
                        Operacinės paramos departamentas
                        Specialiosios veiklos skyrius, Paramos partnerysčių tarnyba
                        dos-sps@un.org
                     
                  
                        —
                     
                     
                        DOS/OSCM/OASG
                        Operacinės paramos departamentas
                        Generalinio sekretoriaus pavaduotojo, atsakingo už tiekimo grandinės valdymą, biuras
                        oscm-oasg@un.org